《嘉泰癸亥夏陪县尹双湖唐仲谋饮寒亭》
宋代·李大光

栈阁横空杳霭间，登临酒罢怯凭阑。
露零万瓦交光渥，月挂千峰倒影寒。
谷煦如春居亦易，亭凉宜夏到乎难。
垂檐星斗方争席，好向天门刷羽翰。

作者简介：李大光，字中山，号省斋，宁远（今属湖南）人。长庚子，随父徙居江华。孝宗淳熙五年（一一七八）进士。尝为新昌令。清嘉庆《宁远县志》卷六、嘉庆《湖南通志》卷九○有传。